Tervist,  halva hingeõhu levinumad põhjused on kas suuõõne, ülemiste hingamisteede või mao limaskesta kroonilised põletikud. Kui hambaarstiga on suhted head, siis tuleb tõepoolest järgmisena üle vaadata kurgumandlid, ninaõõs ja nina kõrvalkoopad. Loodetavasti olete mittesuitsetaja, see teeb probleemi põhjuse otsimise lihtsamaks, sest suitsetajal on sellised probleemid paratamatu elu osa. Kui Te kirjeldate kurku kogunevat röga, siis tuleks tuvastada, mis on selle päritolu - kas nina  hingab hästi, kas kõrvalkoopad on põletikuvabad, kas mandlitele ei kogune põletikulisi korke. Ühte kindlat bakterit kogu Teie probleemide tekkes süüdistada ei saa, eriti just seljavalus. Kui kombinatsioonis halb hingeõhk ja gaasid, tuleb uurida, kas probleemi põhjuseks pole mitte mao ülihappesus ja kõrvetised. Poole liitri mineraalveega endale halba küll ei tee. Ja terviseprobleemi lahendamiseks tuleb kõigepealt kindlaks teha selle peamine põhjus ja siis asjaga tegeleda.  Lugupidamisega,  Le  Vallikivi